Добрина Баракова
Да отгледаш диво пиле

chitanka.info

Не зная

сладост по-горчива.

С отвращение и жал

да му разтваряш човката —

додето грозното треперещо телце

в красива гладка птичка се превърне.

Неусетно да го обикнеш така,

че да ти пари под лъжичката.

Един ден да откриеш,

че го няма —

излетяло.

Ни ред оставило прощален,

ни перце за спомен.

Мъчително и нежно

да свикваш с мисълта,

че вече

цялото небе

е твое…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.